钦定古今图书集成/方舆汇编/职方典/第1496卷 > 《寻甸府城记》明·张志淳
## 钦定古今图书集成/方舆汇编/职方典/第1496卷 > 《寻甸府城记》明·张志淳

嘉靖十二年春，寻甸府城成，云南巡抚都御史顾公、
巡按御史杨公，命布政使胡君、范君具币，以按察佥
事刘君之状，遣使走千里授志淳，俾记诸石。《按状》：“城
在旧治之右，逾一涧，内筑以土，外甃以甓，渐杀与土
准，以丈计，周五百三十有奇；尺计，崇十有九，厚二十
有五下”石，厚五之一。开四门：东曰“启明”，南曰“朝宗”，
西曰“宝成”，北曰“拱辰。”凡并门及埤堄、马面、墩台，皆甃，
令甓如城。凡甃皆先拱，土乃椓木，木竖乃纳石，石实
乃沈灰以沃，俾久不陷。东、南二门尤地卑而沮洳，工
力数倍于西北。又开三隧以泄水而注之池，池即涧
水为之也。城内通衢四，纵一横三，皆达城下。前一衢
置府所与学，中因旧衢以通于西、北二门，后一衢列
行台与守巡之署，而仓廪、城隍庙皆在焉。军士之屋
三百四十檼，徙云南前卫指挥四人，千户五人，百户
十人，土军二百四十人，撮官军舍馀共四千四十有
奇。官皆授地宅，军皆授室屋于城内。宅田之军受田
如制。民间田以旧治地易之，不足则益以官田，“又不
足则偿之以官价，俾各有居业。”府旧在云南东北几
二百里，外接四川，内邻武定、霑益诸彝。宋无纪元仁
德遗址在今城之东五里，其迁于旧治，莫考。厥时领
为美、归厚二县。我朝洪武中，废县，改今名，以安氏世
袭知府统之。成化丙申革置，癸卯筑土为垣。嘉靖丁
亥，安氏裔孙铨作乱，入之，遂刜嵩明，䥽杨林《龈木密》
膊马龙，构武定凤朝文，直逼云南，爇西门市舍，云南
大震。戊子三月，征兵四集，始歼之。时按察使徐君集议，谓“筑城复县，立千户所以兵守之。”总兵官黔国沐
公洎，前巡抚藩臬皆是之。乃遣按察副使欧阳君往
相度。归言“旧治隘，不可城，乱后民多死徙，不可县。惟
筑城置所于旧”治之左，何见村为宜？遂以疏闻，报可。
是戊子十月也，将事事寻，民胥怨，谓村地苦硗狭，又
凿井不泉，害将以生。乃群诉于巡抚都御史胡公。公
云：“此大事也，可拂民乎？”遽命复议，而民情牢不可破。
公即以忧归。自是寝不复议者几三年矣。辛卯五月，
巡抚都御史顾公至，闻之亟命按察佥事刘君从寻
父兄子弟往质之，皆实。再引示所择，今地皆怿。又别
遣参议朱君往觇之，益符，遂以归报，则又有持异说
以摇之者。公乃率提学佥事王君、都指挥樊泰及六
卫指挥往，则寻父兄子弟已数百人，迎伏道左曰：“今
生我矣。”乃陟山降原，遍历旧地，与何见村与新所议
地，皆曰：“惟兹可以永生生矣。”遂以改地之状，及增汉
军，监土军，设吏目，备官守，洎前疏所遗者，悉以闻。行
征军民会役，命左布政使高君虑财用，计徒庸，输糇
粮。用佥事刘君议，合千户所于城北坎位，则俾知府
刘秉仁率僚属告始事于城隍，用牛一、羊一、豕一。二
月，役者至，则以指挥王章同知府领提调，陈仲武领
东门，胡绍领南门，周瑀领西门，张略领北门，苏纲领
中城，皆佐以千百户二人给以廪饩，严以劝戒，申以
赏罚，示以裒次。乃斩木于海尾甸沙，伐石于石湾麦
冲，陶土而埴，煆石而灰，峙桢干，鸠编管，架庐舍，引泉
以陶，濬河以运。于是筑之畚者、蔂者、锸者、救者、舂者、
甃之、拱者。者。“凿者。污者。纳石实者。沈灰而沃者。缮
之斧者。斤者。锯者。断者。削者。执寻引而审面曲直者。
冶者。墁者。黝者。垩者，施丹漆而设色者。取材之肩者。
负者。舁者，骈牛而车曳者。”“而浮舟而挽者，执杂役
而奔走者，持旌斾而循视者，罔不力。而主地之官，复
联以什伍之法，均以老穉之宜，示以作息之节。是故
六月土城成，九月四门立。”时久旱，饥而始有年，役者
请获稻未返。适御史杨公至，下令趣之，“民趋归如流，
城楼并作，公私咸备。前所命都指挥金章、冯立各率
所统，毕至越发，巳二月，甓城”讫工。是故《金汤》言言兵
卫严严物汇啿啿民心杆杆妇女老穉忻忻，士
庶修修，大山长谷，离逖之氓，趋观仰叹者，吁吁而冯
冯矣。计役日二千人，历一年又一月，共人八十万，米
一万三千石，羡银四千两。兹惟顾公始之中之终之，
亦惟左布政使范君、按察使蒋君、参政祝君、谢君、副
使刁君辈先后殚心协力。故期年之间，而地为改观，
人为更新，彝为詟服，治为兴起，郡为增“重，而气化人
事交孚以升也。”状之所具如此。志淳第撮其概以书，
而于其叙功绩之详，谋猷之远，经画之细，悦以使民，
忠以为国之懿，尚弗克尽也。独念成化丁酉，志淳试
《场屋策问》，寻甸之乱，莫可谁何。朝廷创设巡抚，选极
名臣而隆其任，乱本始拔，今未五十年，而产祸滋大，
顾若此无亦是之务乎？夫恃斯城者怯，忽斯役者惂，
远斯土者盘夷，斯民者荒均，非所以久之也。鉴往而
惧，承今而愓，心为民之心而不渝于久，此则诸公所
同愿，寻民而同仰，亦天人所同归矣。高朗显融，令闻
长世，奚啻光照于玆石。